CELEX: 22014A0521(01)
Language: el
Date: 2014-04-28 00:00:00
Title: Συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali)

21.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 151/18
            
         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali)
   Η ΕΥΡΩΠΑΪΚΗ ΕΝΩΣΗ («ΕΕ» ή «Ένωση»),
   αφενός, και
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ,
   αφετέρου,
   καλούμενες ομού εφεξής «τα μέρη»,
   ΛΑΜΒΑΝΟΝΤΑΣ ΥΠΟΨΗ:
   
               —
            
            
               την απόφαση 2013/34/ΚΕΠΠΑ του Συμβουλίου, της 17ης Ιανουαρίου 2013, για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) (1),
            
         
               —
            
            
               την από 18ης Σεπτεμβρίου 2013 επιστολή του προϊσταμένου του ομοσπονδιακού τμήματος εξωτερικών υποθέσεων της Ελβετικής Συνομοσπονδίας, με την οποία παρέχεται συνεισφορά στη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali), περιοριζόμενη σε μη στρατιωτικές δυνατότητες,
            
         
               —
            
            
               την απόφαση EUTM Mali/3/2013 της Επιτροπής Πολιτικής και Ασφάλειας, της 12ης Νοεμβρίου 2013, σχετικά με την αποδοχή των συνεισφορών τρίτων κρατών στη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) (2),
            
         
               —
            
            
               την απόφαση EUTM Mali/2/2013 της Επιτροπής Πολιτικής και Ασφάλειας, της 12ης Νοεμβρίου 2013, σχετικά με τη σύσταση της επιτροπής συνεισφερόντων για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) (3),
            
         ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
   Άρθρο 1
   Συμμετοχή στην αποστολή
   1.   Η Ελβετική Συνομοσπονδία συμπράττει στην απόφαση 2013/34/ΚΕΠΠΑ, καθώς και σε οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της EUTM Mali, σύμφωνα με τις διατάξεις της παρούσας συμφωνίας και των τυχόν απαιτούμενων εκτελεστικών ρυθμίσεων.
   2.   Η συνεισφορά της Ελβετικής Συνομοσπονδίας στην EUTM Mali δεν θίγει την αυτονομία λήψης αποφάσεων της Ένωσης.
   3.   Η Ελβετική Συνομοσπονδία εξασφαλίζει ότι το προσωπικό της Ελβετίας που συμμετέχει στην EUTM Mali εκτελεί την αποστολή του σύμφωνα με:
   
               —
            
            
               την απόφαση 2013/34/ΚΕΠΠΑ και τις τυχόν μεταγενέστερες τροποποιήσεις της,
            
         
               —
            
            
               το σχέδιο αποστολής,
            
         
               —
            
            
               τα μέτρα εφαρμογής.
            
         4.   Το προσωπικό που αποσπά η Ελβετική Συνομοσπονδία στην αποστολή εκτελεί τα καθήκοντά του και συμπεριφέρεται με αποκλειστικό γνώμονα το συμφέρον της EUTM Mali.
   5.   Η Ελβετική Συνομοσπονδία ενημερώνει, σε εύλογο διάστημα, τον διοικητή αποστολής της ΕΕ για κάθε μεταβολή της συμμετοχής της στην αποστολή.
   Άρθρο 2
   Καθεστώς των δυνάμεων
   1.   Το καθεστώς του προσωπικού με το οποίο συμβάλλει η Ελβετική Συνομοσπονδία στην EUTM Mali διέπεται από τη συμφωνία μεταξύ της Ευρωπαϊκής Ένωσης και της Δημοκρατίας του Μάλι όσον αφορά το καθεστώς, στη Δημοκρατία του Μάλι, της στρατιωτικής αποστολής της Ευρωπαϊκής Ένωσης, με σκοπό την εκπαίδευση των ενόπλων δυνάμεων του Μάλι (EUTM Mali) (4) («η συμφωνία για το καθεστώς των δυνάμεων»), η οποία υπεγράφη στις 4 Απριλίου 2013.
   2.   Με την επιφύλαξη της συμφωνίας για το καθεστώς των δυνάμεων, η Ελβετική Συνομοσπονδία ασκεί τη δικαιοδοσία της επί του προσωπικού της που συμμετέχει στην EUTM Mali.
   3.   Η Ελβετική Συνομοσπονδία ευθύνεται να αντικρούει τυχόν αξιώσεις που συνδέονται με τη συμμετοχή στην EUTM Mali και οι οποίες εγείρονται από το προσωπικό της ή το αφορούν. Η Ελβετική Συνομοσπονδία είναι υπεύθυνη να κινεί οποιαδήποτε διαδικασία, ιδίως νομική ή πειθαρχική, κατά μέλους του προσωπικού της, σύμφωνα με τις νομοθετικές και κανονιστικές διατάξεις της.
   4.   Τα μέρη συμφωνούν να παραιτούνται αμοιβαίως από κάθε άλλη αξίωση, πέραν των συμβατικών αξιώσεων, για ζημία, απώλεια ή καταστροφή περιουσιακών στοιχείων που ανήκουν σε ή χρησιμοποιούνται από οποιοδήποτε μέρος, που προκύπτει από την εκτέλεση των καθηκόντων τους σε σχέση με δραστηριότητες που διεξάγονται δυνάμει της παρούσας συμφωνίας, εξαιρουμένων των περιπτώσεων βαρείας αμέλειας ή δόλου.
   5.   Η Ελβετική Συνομοσπονδία αναλαμβάνει να προβεί σε δήλωση παραίτησης από αξιώσεις έναντι οποιουδήποτε κράτους που συμμετέχει στην EUTM Mali, πράττει δε τούτο κατά την υπογραφή της παρούσας συμφωνίας.
   6.   Η Ένωση αναλαμβάνει να διασφαλίσει ότι τα κράτη μέλη θα προβούν σε δήλωση παραίτησης από αξιώσεις όσον αφορά τη συμμετοχή της Ελβετικής Συνομοσπονδίας στην EUTM Mali, πράττουν δε τούτο κατά την υπογραφή της παρούσας συμφωνίας.
   Άρθρο 3
   Διαβαθμισμένες πληροφορίες
   Η συμφωνία μεταξύ της Ελβετικής Συνομοσπονδίας και της Ευρωπαϊκής Ένωσης σχετικά με τις διαδικασίες ασφαλείας για την ανταλλαγή διαβαθμισμένων πληροφοριών (5) εφαρμόζεται στο πλαίσιο της EUTM Mali.
   Άρθρο 4
   Δομή διοίκησης
   1.   Το προσωπικό της Ελβετίας που συμμετέχει στην EUTM Mali τελεί πλήρως υπό τη διοίκηση των εθνικών του αρχών.
   2.   Οι εθνικές αρχές μεταβιβάζουν την επιχειρησιακή και τακτική διοίκηση ή/και έλεγχο των δυνάμεων και του προσωπικού τους στον Διοικητή αποστολής της ΕΕ. Ο Διοικητής αποστολής της ΕΕ έχει το δικαίωμα ανάθεσης των εξουσιών του.
   3.   Η Ελβετική Συνομοσπονδία έχει τα ίδια δικαιώματα και υποχρεώσεις, όσον αφορά την τρέχουσα διαχείριση της αποστολής, με τα συμμετέχοντα κράτη μέλη της ΕΕ.
   4.   Ο διοικητής αποστολής της ΕΕ δύναται, ανά πάσα στιγμή, κατόπιν διαβουλεύσεων με την Ελβετική Συνομοσπονδία, να ζητήσει την απόσυρση της συνεισφοράς της Ελβετικής Συνομοσπονδίας.
   5.   Η Ελβετική Συνομοσπονδία διορίζει ανώτερο αντιπρόσωπο ("ΑΑ") ο οποίος εκπροσωπεί την εθνική της δύναμη στην EUTM Mali. Ο ΑΑ διαβουλεύεται με τον διοικητή αποστολής της ΕΕ επί όλων των θεμάτων που επηρεάζουν την αποστολή και είναι υπεύθυνος για την καθημερινή πειθαρχία του σώματος.
   Άρθρο 5
   Χρηματοοικονομικές πτυχές
   1.   Η Ελβετική Συνομοσπονδία αναλαμβάνει όλες τις δαπάνες που συνδέονται με τη συμμετοχή της στην EUTM Mali.
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η αποστολή, η Ελβετική Συνομοσπονδία, εφόσον αποδειχθεί η ευθύνη της, καταβάλλει αποζημίωση υπό τους όρους που προβλέπονται στη συμφωνία για το καθεστώς των δυνάμεων.
   3.   Η Ένωση απαλλάσσει την Ελβετική Συνομοσπονδία από κάθε χρηματική συνεισφορά στις κοινές δαπάνες της EUTM Mali.
   Άρθρο 6
   Ρυθμίσεις για την εφαρμογή της συμφωνίας
   Κάθε αναγκαία τεχνική και διοικητική ρύθμιση στο πλαίσιο της εφαρμογής της παρούσας συμφωνίας συνάπτεται μεταξύ των αρμόδιων αρχών της Ένωσης και των αρμόδιων αρχών της Ελβετικής Συνομοσπονδίας.
   Άρθρο 7
   Μη συμμόρφωση
   Σε περίπτωση που ένα μέρος δεν εκπληρώσει τις υποχρεώσεις του που απορρέουν από την παρούσα συμφωνία, το έτερο μέρος έχει το δικαίωμα να καταγγείλει την παρούσα συμφωνία, με επίδοση προειδοποίησης ενός μηνός.
   Άρθρο 8
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.
   Άρθρο 9
   Έναρξη ισχύος και καταγγελία
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα αφότου τα μέρη θα έχουν κοινοποιήσει εκατέρωθεν την ολοκλήρωση των αναγκαίων για τον σκοπό αυτό εσωτερικών διαδικασιών.
   2.   Η παρούσα συμφωνία εφαρμόζεται προσωρινά από την ημερομηνία υπογραφής της.
   3.   Η παρούσα συμφωνία παραμένει σε ισχύ καθόσον διαρκεί η συνεισφορά της Ελβετικής Συνομοσπονδίας στην αποστολή.
   4.   Κάθε μέρος μπορεί να καταγγείλει την παρούσα συμφωνία με γραπτή κοινοποίηση στο άλλο μέρος. Η καταγγελία επιφέρει τα αποτελέσματά της 3 μήνες μετά την ημερομηνία της εν λόγω κοινοποίησης.
   
      Έγινε στις Βρυξέλλες στις είκοσι οκτώ Απριλίου του δύο χιλιάδες δεκατέσσερα, στην αγγλική γλώσσα, σε δύο αντίτυπα.
      
         Για την Ευρωπαϊκή Ένωση
      
      
         Για την Ελβετική Συνομοσπονδία
      
   
   
      (1)  ΕΕ L 14 της 18.1.2013, σ. 19.
   
      (2)  ΕΕ L 320 της 30.11.2013, σ. 33.
   
      (3)  ΕΕ L 320 της 30.11.2013, σ. 31.
   
      (4)  ΕΕ L 106 της 16.4.2013, σ. 2.
   
      (5)  ΕΕ L 181 της 10.7.2008, σ. 58.
   
      ΔΗΛΩΣΕΙΣ
      
         Δήλωση των κρατών μελών της ΕΕ
      
      Τα κράτη μέλη της ΕΕ, τα οποία εφαρμόζουν την απόφαση 2013/34/ΚΕΠΠΑ του Συμβουλίου, της 17ης Ιανουαρίου 2013, σχετικά με τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι στο Μάλι (EUTM Mali), θα επιδιώξουν, στον βαθμό που τους το επιτρέπει η εσωτερική έννομη τάξη τους, να παραιτηθούν, κατά το δυνατόν, από τις τυχόν αξιώσεις τους έναντι της Ελβετικής Συνομοσπονδίας, για τον τραυματισμό ή θάνατο μελών του προσωπικού τους ή για ζημίες ή απώλειες περιουσιακών στοιχείων τους που τους ανήκουν και χρησιμοποιούνται από την EUTM Mali, αν ο τραυματισμός, ο θάνατος, η ζημία ή η απώλεια:
      
                  —
               
               
                  προκλήθηκε από προερχόμενο από την Ελβετική Συνομοσπονδία προσωπικό κατά την εκτέλεση των καθηκόντων του σε σχέση με την EUTM Mali, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης οιουδήποτε περιουσιακού στοιχείου που ανήκει στην Ελβετική Συνομοσπονδία, υπό τον όρο ότι τα περιουσιακά στοιχεία χρησιμοποιήθηκαν σε σχέση με την αποστολή και εξαιρουμένων των περιπτώσεων βαρείας αμέλειας ή δόλου από μέρους του προερχόμενου από την Ελβετική Συνομοσπονδία προσωπικού της EUTM Mali που χρησιμοποιούσε τα συγκεκριμένα περιουσιακά στοιχεία.
               
            
         Δήλωση της Ελβετικής Συνομοσπονδίας
      
      Η Ελβετική Συνομοσπονδία, η οποία εφαρμόζει την απόφαση 2013/34/ΚΕΠΠΑ του Συμβουλίου, της 17ης Ιανουαρίου 2013, σχετικά με τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι στο Μάλι (EUTM Mali), θα επιδιώξει, στον βαθμό που της το επιτρέπει η εσωτερική έννομη τάξη της, να παραιτηθεί, κατά το δυνατόν, από τις τυχόν αξιώσεις της έναντι οποιουδήποτε άλλου κράτους που συμμετέχει στην EUTM Mali, για τον τραυματισμό ή θάνατο μελών του προσωπικού της ή για ζημίες ή απώλειες περιουσιακών στοιχείων της που της ανήκουν και χρησιμοποιούνται από την EUTM Mali, αν ο τραυματισμός, ο θάνατος, η ζημία ή η απώλεια:
      
                  —
               
               
                  προκλήθηκε από το προσωπικό κατά την εκτέλεση των καθηκόντων του σε σχέση με την EUTM Mali, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης οιουδήποτε περιουσιακού στοιχείου που ανήκει σε κράτη που συμμετέχουν στην EUTM Mali, υπό τον όρο ότι τα περιουσιακά στοιχεία χρησιμοποιήθηκαν σε σχέση με την αποστολή και εξαιρουμένων των περιπτώσεων βαρείας αμέλειας ή δόλου από μέρους του προσωπικού της EUTM Mali που χρησιμοποιούσε τα συγκεκριμένα περιουσιακά στοιχεία.